— Творчасць Апалінарыя Пупко — неацэнны пласт духоўнай культуры нацыі. Будучы прадстаўніком рэнесансу беларускай культуры пачатку дваццатага стагоддзя, ён усёй сваёй творчасцю верна служыў ідэі беларушчыны, — сцвярджае Алег Раманоўскі. — Вельмі шкада, што багатая спадчына майстра пакінула неафіцыйны музей у яго роднай хаце. Сёння, у год 120-годдзя са дня нараджэння майстра, цяжка бачыць гэты асяродак нацыянальнай культуры без знакамітай брамы, упрыгожанай на слупах-вушаках рэльефамі гусляра і жняі, над стрэшкай — аб’ёмнай фігурай арла з распрасцёртымі крыламі, па цэнтры сіметрычных створак брамы — дэкаратыўнымі выявамі ільвіных галоў, якая з’яўлялася свайго роду камертонам да ўсёй творчасці майстра, адметнай дамінантай местачковай архітэктуры.